ສປປ.ລາວ ປະດັບຫຼຽນໄຊແຮງງານຊັ້ນ II ໃຫ້ແກ່ທະຫານເຂດ 5
ກປ.ອອນໄລ - ຕອນເຊົ້າວັນທີ 11 ມິຖຸນາ, ກອງບັນຊາການທະຫານເຂດ 5 ຈັດຕັ້ງພິທີຕ້ອນຮັບຫຼຽນໄຊແຮງງານຊັ້ນ II ຂອງສາທາລະນະລັດ ປະຊາທິປະໄຕປະຊາຊົນ ລາວ.
ທີ່ພິທີ, ໂດຍໄດ້ຮັບການມອບສິດຈາກປະທານປະເທດ ສປປ.ລາວ, ທ່ານ ບຸນທອງ ດີວິໄຊ, ກຳມະການສູນກາງພັກ ປະຊາຊົນປະຕິວັດລາວ, ເລຂາພັກແຂວງ, ເຈົ້າແຂວງໆ ຈໍາປາສັກ ໄດ້ປະດັບຫຼຽນໄຊແຮງງານຊັ້ນ II ໃຫ້ກອງບັນຊາການທະຫານເຂດ 5 ຍ້ອນບັນດາຜົນງານທີ່ດີເດັ່ນຂອງກຳລັງປະກອບອາວຸດທະຫານເຂດ 5 ໃນການປົກປັກຮັກສາ, ເພີ່ມພູນຄູນສ້າງສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ, ການຮ່ວມມືຮອບດ້ານລະຫວ່າງສອງປະເທດ ຫວຽດນາມ - ລາວ. ໃນຊຸມປີຜ່ານມາ, ກຳລັງປະກອບອາວຸດທະຫານເຂດ 5 ຍາມໃດກໍ່ສົມທົບກັນຢ່າງແໜ້ນແຟ້ນກັບບັນດາຂັ້ນ, ບັນດາຂະແໜງການທີ່ກ່ຽວຂ້ອງ, ຍູ້ແຮງບັນດາການເຄື່ອນໄຫວຮ່ວມມື, ຊ່ວຍເຫຼືອບັນດາກົມກອງປະເທດເພື່ອນມິດລາວ ຄື: ກອງພົນທີ 5, ກອງບັນຊາການທະຫານ 4 ແຂວງພາກໃຕ້ລາວ ແລະໂຮງຮຽນກໍ່ສ້າງນາຍສິບທະຫານຮາບເລກ 2 ວຽງໄຊ, ຜ່ານນັ້ນປະກອບສ່ວນພ້ອມກັນພັດທະນາເສດຖະກິດ, ວັດທະນະທຳ, ສັງຄົມຕິດພັນກັບການຮັກສາພື້ນຖານປ້ອງກັນຊາດ, ປ້ອງກັນຄວາມໝັ້ນຄົງຂອງສອງປະເທດ.
ກ່າວຄຳເຫັນທີ່ພິທີ, ທ່ານພົນຕີ ຫງວຽນລອງກ໋າງ, ຮອງເລຂາຄະນະພັກ, ຜູ້ບັນຊາການທະຫານເຂດ 5 ໄດ້ສະແດງຄວາມຂອບອົກຂອບໃຈຢ່າງເລິກເຊິ່ງຕໍ່ພັກ ແລະລັດລາວ ທີ່ໄດ້ມອບຫຼຽນໄຊອັນສູງສົ່ງ, ພ້ອມທັງຢືນຢັນວ່າ, ໃນໄລຍະຈະມາເຖິງ, ກຳລັງປະກອບອາວຸດທະຫານເຂດ 5 ຈະສືບຕໍ່ເພີ່ມທະວີການກໍ່ສ້າງ, ປັບປຸງການຮ່ວມມືຮອບດ້ານ, ປະກອບສ່ວນຊຸກຍູ້ສາຍພົວພັນສາມັກຄີທີ່ເປັນມູນເຊື້ອລະຫວ່າງຫວຽດນາມ - ລາວ.
ແປໂດຍ: ທູຮັ່ງ